शिवांश का साथ छूटा तो उसने राघव से शादी की, लेकिन इस रिश्ते से भी उसे संतुष्टि नहीं मिली
सुबह से तुम्हारे रोमांटिक मैसेज पढ़ पढ़ कर मैं शर्म से लाल हो रही हूं। खिड़की के पास खड़ी हो कर तुम्हारी राह तक रही हूं। देर हो रही है। चिंता हो रही है मुझे।
सावन मास का एक दिन, आसमान से लगातार हल्की बारिश हो रही है। तप्त ग्रीष्म ऋतु के बाद असाढ़, और उसके बाद सावन का आना, ठंडी बरखा की रिमझिम बूंदों का बरसना, सोंधी मिटटी की महक और ये हलकी फुहारें… हवा में नमी के साथ साथ प्यार की मिठास भी घुल गई है मानो। फिर मुझ जैसी नवब्याहता के लिए तो ये बारिश कुछ अलग सी ही है।
आज का दिन मेरे लिए कितना अर्थवान है- ये तो बस मुझे ही पता है। अलसुबह ऑफिस के लिए निकले शिवांश शाम सात बजे से पहले घर नहीं आ पाते। हो सकता है आज शाम कुछ जल्दी ही आ जाएं। घर में बस हम दो ही प्राणी हैं। छोटा सा हमारा घर, जिसे मैंने बड़े जतन से रख रखा है।
आज अपने घर को बहुत अच्छे से सजाया है मैंने। शिवांश का जन्मदिन है आज और फिर हमारी शादी को भी तो एक साल पूरा हो रहा है आज ही। ताजे फूलों का गुलदस्ता टेबल पर रख दिया है। गेंदे और गुलाब की मालायें दरवाज़ों पर टांग दी हैं। फूलों की महक से घर का कोना कोना खिलखिला रहा है। खाने में भी शिवांश की पसंद की सारी चीजें बना ली हैं।
गांव से मां-बाबू जी भी आ गए हैं। मैंने अपना संपूर्ण शृंगार किया है। ठीक उसी तरह तैयार हुई हूं जिस तरह शादी के दिन सजी थी। मेहंदी तो पिछली रात ही लगवा कर आई थी। रची भी खूब चटख, सुर्ख है। एक हथेली पर तुम्हारा और दूसरी हथेली पर अपना नाम लिखवाया है मैंने।
मां मुझे देख कर खुश होती हैं। मेरे मन में यादें हिलोरें लेती हैं। मेरी शादी तय हुई थी। सगाई और शादी के बीच का समय… डायरी में रखा हुआ सूखा गुलाब जिसकी पंखुड़ियां अलग अलग हैं… और हर पंखुड़ी पर ‘लव यू’ लिखा है।
अरे हां, एक पंखुरी पर तुम्हारा फोन नंबर भी तो… अल्हड़ उम्र, मासूमियत, बचपना... पढ़ ही रही थी उन दिनों बीए के पहले साल में। सहेलियां कितना छेड़ती थीं मुझे और मैं शर्म से भर जाती थी।
फिर वो दिन भी आया जब तुम बारात लेकर, सेहरा बांधे मेरे द्वार पर आये। गीत गाया जा रहा था-
पहनाओ जयमाल सखी री
द्वार खड़े तेरे सांवरिया…
दुल्हन वेश में सोलहों सिंगार किये, शरमाई, सकुचाई मैंने अपने सांवरिया को जयमाल पहना दी। विदा हो कर ससुराल आ गई।
एक साल कैसे बीत गया पता ही नहीं चला। आज के दिन तुम्हें देने के लिए सोने की अंगूठी खरीदी है मैंने। तुमने भी तो मेरे लिए कोई गिफ्ट जरूर ही लिया होगा। ये सरप्राइज तो अब शाम को ही खुलेगा। सोच कर चुपके से मुस्करा उठी मैं।
सुबह से तुम्हारे रोमांटिक मैसेज पढ़ पढ़ कर मैं शर्म से लाल हो रही हूं। खिड़की के पास खड़ी हो कर तुम्हारी राह तक रही हूं। देर हो रही है। चिंता हो रही है मुझे। फोन न तो ऑफिस में करती हूं, न तुम्हारी वापसी में। बहुत जरूरी होता है तब ही। बस मैसेज से ही बातें होती हैं हमारी। ऑफिस से निकलते समय भी तुमने मैसेज कर दिया था।
ट्रिंग... ट्रिंग... अचानक घंटी की कर्कश आवाज हुई। पहले लगा कि लैंडलाइन फोन की घंटी है। फिर एकदम से समझ आया कि ये तो कॉलबेल है। दरवाजा खोला और उसके बाद सब धुआं धुआं…
“तुम झूले पर क्यों बैठी हो? बिल्कुल अकेली… इस तरह एकांत में। ऐसी हालत में अकेले सन्नाटे में नहीं बैठना चाहिए।’’ वे ऑफिस से आ कर मुझे ढूंढते हुए भीतर के बरामदे तक चले आये थे।
“अरे… आज आप जल्दी आ गए। पता ही नहीं चला।’’ मैंने खुद को यादों के भंवर से खींच कर बाहर निकाला। राघव… हां, मेरे दूसरे पति। तीनेक बरस हुए, मैंने दूसरी शादी कर ली। बहुत कुछ भूलना चाहती हूं, लेकिन नहीं भूल पाती। ये तारीख हर बरस आती है, लेकिन वो दिन नहीं लौटता।
...उस शाम ऑफिस से लौटते शिवांश की बाइक को किसी ट्रक ने टक्कर मार दी। वो नहीं लौटे… लौटा था उनका निर्जीव शरीर। बाबू जी बदहवास से बाहर निकल गए थे। मैं बिलख रही थी। मुझे समेटने की कोशिश में मां जी खुद ही रोती जा रही थीं।
बाद के दिनों में तो मैं बिल्कुल ही टूट गई थी। मैं ही क्या घर का कोना कोना जैसे निष्प्राण हो गया था। उस दुबली सी दो चोटियों वाली लड़की को ‘मां जी’ ने अपने अंक में समेट लिया था। उनकी गोद में नन्ही बच्ची की तरह रोती थी मैं।
दुख तो उनका भी पहाड़ सरीखा था, लेकिन मेरे सामने थी पहाड़ सी जिंदगी। जीवन जैसे ठहर गया था। कोई गति नहीं, कोई हलचल नहीं। मशीनी दिनचर्या। हंसमुख चेहरे की हंसी गुम हो गई। चपल, चंचल नयनों की चमक बुझ गई थी।
उन दिनों मेरे भीतर से उठी उदासी की यह बाढ़ सभी के लिए एक प्रश्न चिन्ह बन चुकी थी। एक लगातार अपराधबोध से मन दुखने लगा था। भीड़ से, लोगों से, रिश्तेदारी से मैं घबराने लगी थी। एकांत में गुमसुम बैठी कुछ कुछ सोचती रहती, एकाकिनी, दुखी सी। ‘मां बाबू जी’ एकदम से चिन्तित हो उठे थे। मेरी आंखों में उलझनें ही उलझनें, कैसे सुलझाएं? कितनी सुलझाएं?
मेरे लिए रिश्ते ढूंढे जाने लगे। साल बीतते बीतते मेरी शादी राघव के साथ हो गई। फिर से एक बार सिंदूर और मंगलसूत्र के साथ सातों वचन दोहराए गए। हल्दी और मेहंदी लगी। रीति रस्मों के साथ विदा होकर राघव के घर...
राघव बहुत अच्छे हैं, लेकिन मेरे हाथों की मेहंदी का रंग अब उतना चटख नहीं होता। ये जो मन है न- बस एक ही बार जुड़ा था तुमसे। दोबारा बड़ी कोशिश की, लेकिन वो जुड़ाव, वो उमंग, वो प्यार राघव से नहीं हो पाता।
हां, दुनियादारी हम अच्छे से निभा रहे हैं। दुनियादारी है, दायित्व हैं, संबंध हैं, गृहस्थी है, लेकिन दिल के बंद दरवाजों पर तुम्हारी यादें जब तब दस्तक देती रहती हैं। तुम अब भी ख्वाबों में आते हो।
मैं जानती हूं- जो आज है बस उसी सच के साथ मुझे जीना है, लेकिन बीते हुए कल को क्यों नहीं भुला पाती हूं मैं? आँखों से अक्सर बहने लगता है एक झरना जिसे सबकी नजरों से बचा कर मैं हथेलियों में समेट लेती हूं।
आज इतने बरस बाद वही दिन, वही भीगा सा मौसम, वैसी ही शाम और हवा में मिट्टी की सोंधी गंध... लेकिन क्या साथ में कोई और भी गंध है? सोच रही हूं।
बरामदे के झूले पर बैठी हुई मैं अपनी आने वाली संतान के लिए स्वेटर बुन रही हूं। हलके हलके झूलते हुए झूले को पांव से रोक दिया है। सामने रखी गोल टेबल पर ऊन और सलाइयां रख दी हैं। दोनों हाथों से झूले की डोर थाम कर आंगन के उस पार देखती हूं।
पिछले कई दिनों से उधर नीम की टहनी पर एक नीलकंठ लगातार दिखाई देता था। इसी समय… कुछ देर बैठ कर उड़ जाता था।
लेकिन आज वो नहीं दिखा है। मेरी नजरें व्याकुल सी उसे हर टहनी पर ढूंढ रही हैं। आंखों से आंसू की एक गर्म बूंद हथेली पर टपकी है। पर आज के दिन क्यों? अपशकुन होता है न।
- आभा श्रीवास्तव
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें